SONIC ดีดบวก5% สวนภาวะตลาดฯ ขานรับธุรกิจโลจิสติกส์โตแกร่ง หนุนรายได้ปีนี้พุ่งแตะ 1 พันลบ.
SONIC ดีดบวก5% สวนภาวะตลาดฯ ขานรับธุรกิจโลจิสติกส์โตแกร่ง หนุนรายได้ปีนี้พุ่งแตะ 1 พันลบ. โดยล่าสุด ณ เวลา 11.30 น. อยู่ที่ระดับ 1.66 บาท บวก 0.08 บาท หรือ 5.06% สูงสุดที่ระดับ 1.68 บาท ต่ำสุดที่ระดับ 1.57 บาท มูลค่าการซื้อขาย 51.74 ล้านบาท
24 ต.ค. 2561

ผู้สื่อข่าวรายงานว่า ราคาหุ้น บริษัท โซนิค อินเตอร์เฟรท จำกัด (มหาชน) หรือ SONIC ณ เวลา 11.30 น. อยู่ที่ระดับ 1.66 บาท บวก 0.08 บาท หรือ 5.06% สูงสุดที่ระดับ 1.68 บาท ต่ำสุดที่ระดับ 1.57 บาท มูลค่าการซื้อขาย 51.74 ล้านบาท

ทั้งนี้ ราคาหุ้น SONIC ปรับตัวขึ้นมาอยู่ในแดนบวกเป็นครั้งแรก นับตั้งแต่เข้าซื้อขายในตลาดหลักทรัพย์เมื่อวันที่ 19 ต.ค. 61
ขณะเดียวกัน นายสันติสุข โฆษิอาภานันท์ ประธานเจ้าหน้าที่บริหาร SONIC เปิดเผยว่า แนวโน้มผลการดำเนินงานในไตรมาส 3/61 เชื่อมั่นว่าจะเติบโตได้อย่างโดดเด่น ทั้งในแง่ของภาพรวมรายได้และอัตราการทำกำไรขั้นต้นซึ่งอยู่ในเกณฑ์ที่ดี เมื่อเทียบกับไตรมาส 2/61 หรือหากเทียบช่วงเดียวกันของปีก่อน
โดยซึ่งเป็นผลมาจากศักยภาพการดำเนินธุรกิจในการให้บริการจัดการระบบโลจิสติกส์แบบครบวงจรที่มีความแข็งแกร่งมากขึ้น จากจุดแข็งในการนำเสนอสินค้าและบริการที่ครบวงจรแบบ One Stop Service ที่สร้างความเชื่อมั่นในการใช้บริการของลูกค้าจึงได้รับความไว้วางใจในการใช้บริการที่เพิ่มขึ้นอย่างเนื่อง
ขณะเดียวกัน บริษัทยังได้เพิ่มบุคลากรพนักงานขายเพื่อเพิ่มจำนวนลูกค้าในแต่ละกลุ่มอุตสาหกรรม จากปัจจุบันที่ SONIC ให้บริการขนส่งสินค้าในอุตสาหกรรมต่าง ๆ มากมาย เช่น ผลิตภัณฑ์เคมีภัณฑ์ สินค้าเกษตร อาหารและเครื่องดื่ม ชิ้นส่วนยานยนต์ อิเล็กทรอนิกส์ เป็นต้น ส่งผลให้ปริมาณการขนส่งสินค้าเติบโตเพิ่มขึ้นในทุกกลุ่มธุรกิจ ทั้งการให้บริการขนส่งสินค้ารระหว่างประเทศทางทะเล ทางอากาศ และทางบกรวมถึงบริการขนส่งสินค้าข้ามชายแดนไปยังประเทศเพื่อนบ้าน
นอกจากนี้ SONIC ยังสามารถบริหารจัดการต้นทุนการดำเนินที่มีประสิทธิภาพ ควบคู่ไปกับเร่งเพิ่มศักยภาพการดำเนินธุรกิจให้บริการขนส่งสินค้าระหว่างประเทศทางอากาศ ซึ่งเป็นกลุ่มธุรกิจที่มีอัตราการทำกำไรขั้นอยู่ในเกณฑ์ที่ดี และสามารถตอบสนองการให้บริการแก่ลูกค้าในกลุ่มอุตสาหกรรมการผลิตภายในประเทศที่ต้องการใช้บริการด้านโลจิสติกส์เพิ่มขึ้น ทั้งในกลุ่มสินค้าเครื่องประดับ เครื่องสำอาง อะไหล่ ชิ้นส่วนอิเล็กทรอนิกส์ เป็นต้น
“เรามั่นใจเต็ม 100% ว่าแนวโน้มผลการดำเนินงานในไตรมาส 3/61 จะเติบโตได้อย่างมีนัยสำคัญและสะท้อนถึงศักยภาพการดำเนินงานในทุกกลุ่มธุรกิจของ SONIC ที่มีความแข็งแกร่งและพร้อมในการนำเสนอสินค้าและบริการด้านโลจิสติกส์ที่มีความครบวงจรซึ่งสามารถตอบสนองความต้องการของลูกค้าได้ดี” นายสันติสุข กล่าว
นายสันติสุข กล่าวเพิ่มว่า ส่วนแนวโน้มในไตรมาส 4/61 บริษัทมั่นใจว่าจะยังคงรักษาอัตราการเติบโตไว้ได้ดีเช่นเดิม เนื่องจากในช่วงปลายปีถือเป็นช่วงที่มีการใช้บริการขนส่งสินค้าระหว่างประเทศเพิ่มขึ้นและด้วยศักยภาพการดำเนินงานที่แข็งแกร่ง
อย่างไรก้ตาม การเข้าจดทะเบียนในตลาดหลักทรัพย์ เอ็ม เอ ไอ (mai) ทำให้ SONIC มีความพร้อมในด้านฐานเงินทุนที่จะเข้ามาสนับสนุนการดำเนินงานและการให้บริการแก่ลูกค้าได้ดียิ่งขึ้น จึงเชื่อมั่นว่าภาพรวมผลการดำเนินงานของ SONIC ในปีนี้จะเติบโตแตะ 1,000 ล้านบาทตามแผนที่วางไว้ เทียบกับปีก่อนที่มีรายได้รวม 964.30 ล้านบาท โดยสัดส่วนรายได้หลักยังคงมาจากการให้บริการขนส่งสินค้าระหว่างประเทศทางเรือ รองลงมาได้แก่ ทางบกและทางอากาศ